Abdulla Öcalanın müraciəti sülhə ümidlər yaradıb [Xronika]
Türkiyə hökuməti danışıqlar üçün PKK-nın silahı yerə qoymasını şərt qoyub
Kürdüstan Fəhlə Partiyası-PKK-nın həbsdə olan lideri Abdulla Öcalan atəşkəs elan edərək, qüvvələrinin Türkiyədən çıxarılmasına göstəriş verib. Öcalanın atəşkəs haqda bəyanatı Diyarbəkirda təşkil edilən Novruz mərasimində elan edilib. Atəşkəs elanı uzun müddətdir gözlənilirdi. Lakin qüvvələrin ilin sonunadək Türkiyədən çıxarılması böyük rezonans yaradıb. Ekspertlərin dediyinə görə, Türkiyədə 3000-dən artıq kürd döyüşçüsü yerləşir. Bəyanatın qarşılığında Türkiyə hökumətinin nə verəcəyi bəlli deyil. Lakin kürd siyasətçilər yeni konstitusiyanın təsisinə yol açacaq islahatları gözləyirlər. Türkiyənin baş naziri Rəcəb Tayyib Ərdoğan kürd qüvvələrinin ölkəni tərk etməsini danışıqlara şərt qoymuşdu. 1999-ci ildə qüvvələrin Türkiyədən çıxarılması Öcalanın ələ keçirilməsinə yardım etmişdi. Müşahidəçilər qarşılıqlı etimadın hələ də böyük maneə olaraq qaldığını deyir. Tərəflərin münaqişənin həllinə doğru atdıqları bu son addımlar sülhün bərqərar edilməsinə yardım edə bilər. 30 ildir davam edən qarşıdurma 40 min insan həyatı bahasına başa gəlib. PKK ABŞ və Avropa Birliyi tərəfindən terrorçu təşkilat kimi tanınır.